CELEX: 32020D1832
Language: el
Date: 2020-11-23 00:00:00
Title: Απόφαση (ΕΕ) 2020/1832 του Συμβουλίου της 23ης Νοεμβρίου 2020 σχετικά με τη σύναψη της συμφωνίας μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας για τη συνεργασία όσον αφορά τις γεωγραφικές ενδείξεις και την προστασία των ενδείξεων αυτών

4.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 408/1
               
            
         ΑΠΟΦΑΣΗ (ΕΕ) 2020/1832 ΤΟΥ ΣΥΜΒΟΥΛΙΟΥ
         της 23ης Νοεμβρίου 2020
         σχετικά με τη σύναψη της συμφωνίας μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας για τη συνεργασία όσον αφορά τις γεωγραφικές ενδείξεις και την προστασία των ενδείξεων αυτών
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 δεύτερο εδάφιο στοιχείο α) σημείο v) και το άρθρο 218 παράγραφος 7,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Σύμφωνα με την απόφαση (ΕΕ) 2020/1111 του Συμβουλίου (2), η συμφωνία μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας για τη συνεργασία όσον αφορά τις γεωγραφικές ενδείξεις και την προστασία των ενδείξεων αυτών («συμφωνία») υπεγράφη στις 14 Σεπτεμβρίου 2020 , με την επιφύλαξη της σύναψής της σε μεταγενέστερη ημερομηνία.
                  
               
                     (2)
                  
                  
                     Η συμφωνία επιδιώκει να επιτύχει το υψηλότερο δυνατό επίπεδο προστασίας για τις γεωγραφικές ενδείξεις και να παράσχει μέσα για την αντιμετώπιση των παραπλανητικών πρακτικών και της αθέμιτης χρήσης των γεωγραφικών ενδείξεων.
                  
               
                     (3)
                  
                  
                     Βάσει του άρθρου 10 της συμφωνίας συγκροτείται μεικτή επιτροπή, αρμόδια για την τροποποίηση των παραρτημάτων της συμφωνίας.
                  
               
                     (4)
                  
                  
                     Είναι σκόπιμο το Συμβούλιο να εξουσιοδοτήσει την Επιτροπή, σύμφωνα με το άρθρο 218 παράγραφος 7 της Συνθήκης, να εγκρίνει εξ ονόματος της Ένωσης, στο πλαίσιο της μεικτής επιτροπής, τροποποιήσεις των παραρτημάτων I και ΙΙΙ έως VI της συμφωνίας.
                  
               
                     (5)
                  
                  
                     Η συμφωνία θα πρέπει να εγκριθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται, εξ ονόματος της Ένωσης, η συμφωνία μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας για τη συνεργασία όσον αφορά τις γεωγραφικές ενδείξεις και την προστασία των ενδείξεων αυτών (3).
         
         
            Άρθρο 2
            
               1.   Για τους σκοπούς της τροποποίησης των αναφορών στην εφαρμοστέα νομοθεσία των μερών, η Επιτροπή εξουσιοδοτείται να εγκρίνει, εξ ονόματος της Ένωσης, τροποποιήσεις του παραρτήματος I της συμφωνίας.
            
            
               2.   Για τους σκοπούς του άρθρου 3 της συμφωνίας, η Επιτροπή εξουσιοδοτείται να εγκρίνει, εξ ονόματος της Ένωσης, τροποποιήσεις των παραρτημάτων III και IV της συμφωνίας καθώς και τις αντίστοιχες τροποποιήσεις των παραρτημάτων V και VI της συμφωνίας. Αν τα ενδιαφερόμενα μέρη δεν μπορούν να επιτύχουν συμφωνία ύστερα από ενστάσεις σχετικά με μια γεωγραφική ένδειξη, η Επιτροπή λαμβάνει θέση με βάση τη διαδικασία του άρθρου 57 παράγραφος 2 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (4).
            
         
         
            Άρθρο 3
            Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 14 παράγραφος 1 της συμφωνίας (5).
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 23 Νοεμβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Έγκριση της 11ης Νοεμβρίου 2020 (δεν έχει ακόμη δημοσιευθεί στην Επίσημη Εφημερίδα).
         
            (2)  Απόφαση (ΕΕ) 2020/1111 του Συμβουλίου, της 20ής Ιουλίου 2020, σχετικά με την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης και της κυβέρνησης της Λαϊκής Δημοκρατίας της Κίνας για τη συνεργασία όσον αφορά τις γεωγραφικές ενδείξεις και την προστασία των ενδείξεων αυτών (ΕΕ L 244 της 29.7.2020, σ. 8).
         
            (3)  Βλέπε σελίδα 3 της παρούσας Επίσημης Εφημερίδας.
         
            (4)  Κανονισμός (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).
         
            (5)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.